32010R1137
L 322/2
SLUŽBENI LIST EUROPSKE UNIJE
UREDBA VIJEĆA (EU) br. 1137/2010
od 7. prosinca 2010.
o izmjeni Uredbe (EZ) br. 147/2003 o određenim mjerama ograničavanja u odnosu na Somaliju
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215. stavak 1.,
uzimajući u obzir Odluku Vijeća 2010/231/ZVSP od 26. travnja 2010. o mjerama ograničavanja protiv Somalije (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredba Vijeća (EZ) br. 147/2003 (2) uvodi opću zabranu pružanja tehničkih savjeta, pomoći, obuke, financiranja ili financijske pomoći u vezi s vojnim aktivnostima bilo kojoj osobi, subjektu ili tijelu u Somaliji.
(2)
Stavkom 7. Rezolucije 1907 (2009.), Vijeće sigurnosti UN-a poziva države članice da provjere sav teret koji odlazi u Somaliju ili dolazi iz nje, ako vjeruju da teret sadrži predmete zabranjene ili stavcima 5. i 6. te Rezolucije ili općim i potpunim embargom na oružje Somaliji, u svrhu osiguranja stroge provedbe tih odredbi.
(3)
Odluka 2010/231/ZVSP predviđa provjeru određenih vrsta tereta koji idu u Somaliju ili izlaze iz nje te, u slučaju zrakoplova i plovila, pružanje dodatnih informacija prije dolaska i prije odlaska u pogledu robe koju se unosi u Uniju ili iznosi iz nje. Ove informacije moraju se pružiti u skladu s odredbama o ulaznim i izlaznim skraćenim deklaracijama iz Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (3).
(4)
Ova mjera spada u područje primjene Ugovora i stoga je, posebno kako bi ih gospodarski subjekti u svim državama članicama jedinstveno primjenjivali, za njezinu provedbu potrebno zakonodavstvo na razini Unije.
(5)
Uredbu (EZ) br. 147/2003 bi trebalo na odgovarajući način izmijeniti,
DONIJELO JE OVU UREDBU:
Članak 1.
U Uredbu (EZ) br. 147/2003 umeće se sljedeći članak:
„Članak 3.a
1. Kako bi se osigurala stroga provedba članaka 1. i 3. Odluke Vijeća 2010/231/ZVSP od 26. travnja 2010. o mjerama ograničavanja protiv Somalije (*), o svoj robi koja na carinsko područje Unije dolazi iz Somalije ili iz carinskog područja Unije odlazi u Somaliju potrebno je obavijestiti nadležna tijela dotičnih država članica.
2. Pravila koja uređuju obvezu pružanja informacija prije dolaska ili odlaska, posebno o osobi koja pruža te informacije, rokovima koje treba poštivati te o potrebnim podacima, utvrđena su odgovarajućim odredbama o ulaznim i izlaznim skraćenim deklaracijama i carinskim deklaracijama iz Uredbe Vijeća (EEZ) br. 2913/92 od 12. listopada 1992. o Carinskom zakoniku zajednice (**) te iz Uredbe Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 (***).
3. Nadalje, osoba koja pruža informacije iz stavka 2. izjavljuje je li roba obuhvaćena Zajedničkim popisom vojne opreme Europske unije (****), a ako je za njezin izvoz potrebna dozvola, navodi podatke iz izdane izvozne dozvole.
4. Do 31. prosinca 2010., skraćene deklaracije o unosu i iznosu te obavezni dodatni elementi iz ovog članka mogu se dostaviti u pisanom obliku korištenjem komercijalnih podataka ili podataka iz pristaništa, odnosno podataka o prijevozu, pod uvjetom da sadrže potrebne pojedinosti.
5. Od 1. siječnja 2011., obavezni dodatni elementi iz stavka 3. dostavljaju se ili u pisanom obliku ili prema potrebi korištenjem carinskih deklaracija.
Članak 2.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. prosinca 2010.